钦定古今图书集成/明伦汇编/官常典/第373卷 > 蔡邕独断 > 洪文衡
## 钦定古今图书集成/明伦汇编/官常典/第373卷 > 蔡邕独断 > 洪文衡

按《明外史》本传：“文衡，字平仲，歙人。万历十七年进士。
授户部主事。帝将封皇长子为王，偕同官贾岩合疏
争之。寻改礼部，与郎中何乔远善。乔远坐诖误被谪，
文衡义不独留。时已迁考功主事，竟引疾归。后帝大
斥吏部诸郎，文衡亦改南京工部，历郎中。力按旧章，
杜中贵横索，凡诸冗费，节省为多。官工部九年，始进”
光禄少卿。又三年，改太常，督四夷馆。时中外竞请起
废，帝率报寝。至是特起顾宪成。宪成已辞疾，而朝贵
犹惮其登用。御史徐兆魁首疏力攻之。文衡虑帝惑
兆魁言，抗章申雪。且曰：“今两都九列，强半无人。仁贤
空虚，识者浩叹。所堪选择，而使者祗此起废一途。今
宪成尚在田间，已膺罗网。俾圣心愈疑，连茹无望，则
是贻祸贤者，流毒国家，实兆魁一疏基之矣。”寻进大
理少卿，以忧去。泰昌元年，起太常卿。时光宗既崩，议
升祔，文衡请祧睿宗曰：“此肃宗一时崇奉之情，不合
古谊。且睿宗尝为武宗臣矣，一旦加诸其上，礼既不
合，情亦未安。当时臣子过于将顺，因仍至今。窃谓情
隆于一时，礼垂于万世，更定之举，正在今时。”疏格不
行。未几卒，赠工部右侍郎。文衡天性孝友，居丧不饮
酒食肉，不处内者三年不妄取一介，士论许之。